Petisie oor kontakklasse by universiteite | Maroela Media
AfriForum Jeug het Woensdag 'n formele aansoek aan al die openbare universiteite in die land gestuur om vas te stel wat hulle aangepaste beleid oor kampus-gebaseerde onderrig en aktiwiteite is.
Dit volg nadat dié organisasie talle klagtes van studente en ouers van verskeie universiteite ontvang het oor onder meer die gehalte van onderrig wat in die slag bly weens aanlyn onderrig en onderrigkoste wat skynbaar nie verminder nie, al loop studente nie fisiek klas nie.
Talle universiteite het tydens die Covid-19-pandemie kampus-gebaseerde onderrig met aanlyn onderrig vervang. "Ten spyte van die feit dat kontakklasse nie meer 'n risiko vir studente inhou nie, gaan die meeste universiteite steeds voort met kontaklose, aanlyn klasse," sê René van der Vyver, woordvoerder van AfriForum Jeug.
"AfriForum Jeug gaan nie aanlyn onderrig as die nuwe normaal aanvaar nie en eis dat universiteite kontakklasse ten volle hervat."
Die organisasie het 'n aansoek ingevolge die Wet op die Bevordering van Toegang tot Inligting (Paia) aan al 26 openbare universiteite gestuur in 'n poging om 'n beter prentjie van die stand van sake te probeer skets.
AfriForum Jeug het ook 'n aanlyn petisie van stapel gestuur om verdere druk op universiteite te plaas om kontakklasse te hervat.
"Studente van reg oor die land betaal vir kontakklasse en gehalte‑onderrig wat ontwikkel en geakkrediteer is vir kampus-gebaseerde onderrig, maar hulle ontvang nou 'n afgewaterde weergawe van hul kurrikulum."
Ouers het reeds vroeër vanjaar hul ongelukkigheid met die voortgesette aanlyn klasse, en die koste daaraan verbonde, uitgespreek.
Die algemene gevoel is dat dit universiteite minder geld kos deur kampus-gebaseerde onderrig met aanlyn onderrig te vervang, maar daar word geen finansiële verligting vir studente en ouers gebied nie.
Studente is ook raadop, aangesien diegene wat vir hul derde jaar van studie aanmeld, reeds twee Covid-19-pandemiejare op universiteit agter die rug het. Dit beteken hulle het tot dusver weinig werklike kontakonderrig op universiteit – en al die ander aktiwiteite wat met kampuslewe verband hou – ondervind.
Musiekstudente by die Universiteit van Pretoria (UP) het ook reeds 'n petisie van stapel gestuur waarin hulle hul kommer te kenne gee dat slegs praktiese modules op kampus aangebied word.
"Afstandsonderrig was 'n goeie alternatief in 'n tyd toe Covid-19 volop was, maar hierdie vorm van onderrig bied baie uitdagings vir studente en hul ouers," sê Ronald Peters, bestuurder van AfriForum Jeug.
"Dié uitdagings kan uit die weg geruim word met die terugkeer na kontakklasse."
Dit is 'n reg wat ontneem word.
Die covid regulasies en inperkings het die mense lui gemaak en nou wil hul tuis bly en steeds werk. Almal weet werk en plesier loop nie hand aan hand nie. Dit is 'n kitsresep vir totale agteruitgang.
Ek sal graag hulp wou hê aan gaande die srtikel
Dit kos my as ouer duisende om my kind by UP te laat studeer, aangesien ons in Namibia woon – maar soos dit nou gaan kon sy net sowel by die huis gebly en alles aanlyn gedoen het! Die kwaliteit van aanlyn klas is nie dieselfde, dis afgewater. Stuur ons kinders terug klas toe!